Λοράν Ρομπέρ

Ο Λοράν Ρομπέρ (γαλλ. Laurent Robert) είναι Γάλλος ποδοσφαιριστής γεννημένος στις 21 Μαΐου 1975 στο Σαν Μπενουά της Ρεουνιόν.
Μετράει 9 διεθνείς συμμετοχές έχοντας σκοράρει ένα γκολ με την Εθνική Ομάδα της Γαλλίας και έχει κατακτήσει μαζί της το Κύπελλο Συνομοσπονδιών του 2001.

Βιογραφία 
Ο Λοράν Ρομπέρ, Πιέρ-Λοράν στο κανονικό του όνομα, ξεκινά την καριέρα του στην ομάδα της ΟΣ Μπενεντικτίν στη γενέτειρά του Σαν-Μπενουά (νήσος της Ρεουνιόν).
Αποτελώντας μέλος της εθνικής ομάδας παίδων της Ρεουνιόν, εντοπίζεται από την Μονπελιέ ΣΚ στη διάρκεια του πρωταθλήματος παίδων Γαλλίας. Τελικά εγκαταλείπει το νησί όπου γεννήθηκε για να γίνει μέλος των ακαδημιών της Μονπελιέ, όπου μερικά χρόνια αργότερα αρχίζει να ξεδιπλώνει το ταλέντο του μπροστά στο κοινό της ομάδας. Αγωνιζόμενος στη θέση του επιθετικού ή του επιθετικού μέσου, κάνει συχνά αισθητή την παρουσία του χάρη στα τρομακτικά του κτυπήματα με το αριστερό πόδι. Το 1999, ο Ρομπέρ υπογράφει στην Παρί Σεν Ζερμέν. Γνωρίζει τα καλύτερα με τις πρώτες του κλήσεις στην Εθνική Γαλλίας, αποτέλεσμα ενός εξαιρετικού γύρου στο πρωτάθλημα με την ομάδα της πρωτεύουσας, αλλά ταυτόχρονα τα χειρότερα δεχόμενος τρεις κόκκινες κάρτες μέσα σε μία σεζόν, κάτι που φαίνεται να του αποκλείει την δυνατότητα να αγωνιστεί με την Εθνική Γαλλίας στο Ευρωπαϊκό Πρωτάθλημα του 2000.

Η επόμενη σεζόν θα είναι συνώνυμη της μεγαλύτερης επιτυχίας, με επιστέγασμα μια καταπληκτική πορεία στο Τσάμπιονς Λιγκ, όπου ο Λοράν καταφέρνει να κάνει αισθητή τη παρουσία του στο θρυλικό ματς με αντίπαλο την Ρόσενμποργκ ΜΚ (7-2) όπου είναι υπεύθυνος για τα 6 από τα 7 γκολ της αναμέτρησης. Η Εθνική Γαλλίας του δίνει ακόμα μια ευκαιρία και την εκμεταλλεύεται για να πετύχει το 1ο του γκολ με την φανέλα της απέναντι στην Τουρκία το Νοέμβριο του 2000, το τελευταίο γκολ του αιώνα.

Στη συνέχεια, τα αποτελέσματα των "Παριζιάνων" χειροτερεύουν, όπως και οι σχέσεις ανάμεσα στον Ρομπέρ και τον νέο προπονητή της Παρί Σεν Ζερμέν, Λουίς Φερναντές. Ο Ρομπέρ εγκαταλείπει την πρωτεύουσα με προορισμό την Νιούκασλ Γιουνάιτεντ το καλοκαίρι του 2001 για το ποσό των 15εκατομμυρίων ευρώ. Ενδιάμεσα, παίρνει μέρος με την Εθνική Γαλλίας τον Ιούνιο του 2001 στο Κύπελλο Συνομοσπονδιών στην Ασία. Αυτές αποτελούν και τις τελευταίες του εμφανίσεις του με την φανέλα της.

Στην Αγγλία, ο Λοράν απολαμβάνει της εμπιστοσύνης του προπονητή του Μπόμπι Ρόμπσον, που τον κάνει βασικό και αναντικατάστατο κομμάτι της ομάδας του. Τερματίζει καλύτερος πασαδόρος  της Πρέμιερ Λιγκ (16 ασσίστ).
Οι επόμενες σεζόν αποδεικνύονται πιο δύσκολες και ο ερχομός του προπονητή Γκρέιαμ Σούνες ωθεί τον Λοράν Ρομπέρ στην έξοδο. Δανεικός στην Πόρτσμουθ ΦΚ (όπου βρίσκει τον Γάλλο προπονητή Αλέν Περέν) στη διάρκεια του καλοκαιριού του 2005, παίρνει μεταγραφή τον Γενάρη του 2006 στην Μπενφίκα.
Στο τέλος της σεζόν 2005-2006 εγκαταλείπει την Μπενφίκα με προορισμό την ισπανική Λεβάντε. Παρά τον σημαντικό αριθμό Γάλλων ποδοσφαιριστών στο ρόστερ της ισπανικής ομάδας, δεν καταφέρνει να προσαρμοστεί και να γίνει μέλος της βασικής ενδεκάδας και φτάνει στο σημείο να παρακολουθεί τους αγώνες της ομάδας από την κερκίδα των επισήμων. Το Νοέμβριο του 2007, μετά από διακανονισμό με τον ισπανικό σύλλογο, βάζει τέλος στο συμβόλαιό του. Ελεύθερος, υπογράφει στην Ντέρμπι Κάουντι (Πρέμιερ Λιγκ) στις 8 Ιανουαρίου 2008. Αλλά μερικούς μήνες αργότερα, υπογράφει με την καναδική Τορόντο ΦΚ με στόχο να συμμετάσχει στην σεζόν 2008 της Μέιτζορ Λιγκ Σόκερ. Στις 20 Αυγούστου 2008, η Τορόντο ΦΚ τον αφήνει ελεύθερο και μερικές μέρες αργότερα υπογράφει με την ελληνική ΑΕΛ.

Το καλοκαίρι του 2009, προπονείται με τις ρεζέρβες της Παρί Σεν Ζερμέν, έχοντας προηγουμένως λύσει το συμβόλαιό του με την Λάρισα λόγω οφειλών της ομάδας προς αυτόν. Έφτασε μέχρι να προσφέρει δωρεάν τις υπηρεσίες του στον προπονητή της Παρί Αντουάν Κομπουαρέ και να ζητάει πριμ μόνο στην περίπτωση που η ομάδα τερμάτιζε μέσα στους τέσσερις πρώτους του πρωταθλήματος. Αλλά αυτή η προσφορά του δεν απασχόλησε ιδιαίτερα τον προπονητή που είχε άλλους μεταγραφικούς στόχους.

Από τότε έχει μείνει άνεργος και προπονείται με την Ρεντ Σταρ 93 (CFA).

Καριέρα 
 1994-1999 :  Μονπελιέ ΣΚ 
 1999-2001 :  Παρί Σεν Ζερμέν 
 2001-2005 :  Νιούκασλ Γιουνάιτεντ 
 2005-Ιανουάριος 2006 :  Πόρτσμουθ ΦΚ 
 Ιανουάριος 2006-Ιούνιος 2006 :  Μπενφίκα 
 2006-Νοέμβριος 2007  :  Λεβάντε 
 Ιανουάριος 2008-Απρίλιος 2008 :  Ντέρμπι Κάουντι 
 Απρίλιος 2008-Αύγουστος 2008 :  Τορόντο ΦΚ 
 Αύγουστος 2008-Ιούνος 2009 :  Λάρισα

Διακρίσεις 
 Νικητής του Κυπέλλου Ιντερτότο του 2001 με την Παρί Σεν Ζερμέν
 Δευτεραθλητής Γαλλίας το 2000 με την Παρί Σεν Ζερμέν.
 Φιναλίστ του Καναδικού Πρωταθλήματος το 2008 με την Τορόντο ΦΚ.
 Νικητής του Κυπέλλου Συνομοσπονδιών του 2001 με την Εθνική Γαλλίας
 9 συμμετοχές, 1 γκολ με την Εθνική Γαλλίας, 5 συμμετοχές, 1 γκολ με την Εθνική Ελπίδων Γαλλίας.

Εξωτερικοί σύνδεσμοι 

 Συνέντευξη του Λοράν Ρομπέρ στην ιστοσελίδα interviewsport.fr

Παραπομπές 

Γάλλοι ποδοσφαιριστές
Ποδοσφαιριστές Μονπελιέ ΕΣΚ
Ποδοσφαιριστές Παρί Σεν Ζερμέν
Ποδοσφαιριστές Νιούκασλ Γιουνάιτεντ
Ποδοσφαιριστές Πόρτσμουθ ΦΚ
Ποδοσφαιριστές Μπενφίκα
Ποδοσφαιριστές Ντέρμπι Κάουντι
Ποδοσφαιριστές Α.Ε. Λάρισας
Επιθετικοί ποδοσφαιριστές
Ποδοσφαιριστές Εθνικής Γαλλίας
Ποδοσφαιριστές Πρέμιερ Λιγκ
Ποδοσφαιριστές Λιγκ 1
Ποδοσφαιριστές Σούπερ Λιγκ Ελλάδας
Ποδοσφαιριστές Πριμέρα Ντιβιζιόν
Ποδοσφαιριστές Τορόντο ΦΚ
Ποδοσφαιριστές Κυπέλλου Συνομοσπονδιών FIFA 2001
Ποδοσφαιριστές από τη Ρεϋνιόν
Ποδοσφαιριστές Λεβάντε ΟΝ
Ξένοι ποδοσφαιριστές στην Ελλάδα
Γάλλοι ποδοσφαιριστές στο εξωτερικό
Παίκτες νικητές Κυπέλλου Συνομοσπονδιών FIFA